**PETZCV-19 Orvosi Információs Platform**

**COVID-19**

**No.10 2020.03.31. (kedd)**

**Prof Molnár F Tamás (1) Dr Mestyán Gyula (2)**

1: Petz A Egyetemi Oktató Kórház, Győr. Sebészeti Osztály / PTE ÁOK Sebészeti Tanszék

2: Mikrobiológus, Pécs

Rövid szakmai információkkal támogatjuk a COVID-19 pándemiával kapcsolatos napi orvosi és nővéri tevékenységet. Forrásainkat kreatív szkepszissel szűrjük, most a kritikátlanság a nagyobb veszély. Célunk a tájékoztatás, és nem a therapia: arra a Magyar Koranavírus Kézikönyv, EMMI 2020.03.28. ajánlása szolgál, mely AJÁNLÁS. A PETZCV-19-re vonatkozó javaslatokat vagy más hozzájárulást örömmel fogadunk. [tfmolnar@gmail.com](mailto:tfmolnar@gmail.com). MFT. MGy.

*A lényeg mára: Take Home Message for Today*

1. **Az FDA engedélyezte sürgősséggel az antimaláriás szer, a klorokin adását kísérletképpen a COVID-19 betegeknek (3.29). Donald Trump: „Lássuk, mennyire működik. Talán igen, talán nem. ("Let's see how it works. It may. It may not.")**
2. **„Ahogy lehet, azzal amid van, ott ahol vagy”. („Do what you can, with what you have where you are”. Idézi Harvey Cushing, 1916.)**

**DIAGNOSZTIKA**

Az amerikai **Abbott módszere magának a vírusgenomnak a vizsgálatával öt percre csökkenti a diagnózisra várást.** <https://www.bloomberg.com/news/articles/2020-03-27/abbott-launches-5-minute-covid-19-test-for-use-almost-anywhere> . Ezzel a Bosch és a Randox ugyanilyen elvű „point of care” tesztje (Vivalytic) 2,5 órás, 95%-os megbízhatóságú leletezése hátrányba került, az USA elhagyja Európát a molekuláris diagnosztika ezen terepén is. (<https://www.bloomberg.com/news/articles/2020-03-26/bosch-develops-fast-virus-tests-to-shorten-wait-for-answers>) A kínai „generikus” verzió megjelenése csak idő kérdése.

Ezzel szemben, a másik ágon, a vérben már bennlévő antitestek kimutatása – a fertőzés után 48-72 órával az COVID19-re specificus IgM majd később az IgG - kevésbé az aktív betegségre, mint magára a vírussal való találkozás és a lezajlás tényére utal, azaz a védettségre. Ráadásul ez a fajta metodológia időigényesebb is. Mondhatni „post festa” vagy „post festum” – kinek mi a kedvesebb. A vírus lábnyomát látjuk csak, míg ő maga már messze jár…

**THERAPIA**

Az FDA, rendkívűl erős nyomás alatt és kelletlenül, de engedélyezte sürgősségi eljárással a klorokin alkalmazását kórházakban és szigorú tanulmányi körülmények között. Az USA elnöke, akitől a meglepő kijelentések nem állnak messze, és akinek hatodik érzéke különös előrelátásoknak volt már motorja így kommentálta: „Lássuk, mennyire működik. Talán igen, talán nem”. Az angol eredeti frappánsabb: "Let's see how it works. It may. It may not." A nyomás a politikum és a media részéről excessiv mérvű, számos szakértő tiltakozik a bizonyíték nélküli alkalmazás miatt, a mellékhatások (szív és máj, vese) súlya és a hatástalanság veszélye okán. A Sandoz / Novartis 30 millió adag hydroxychloroquine-t a Bayer 1 millión chloroquine-t adományozott. <https://www.politico.com/news/2020/03/29/fda-emergency-authorization-anti-malaria-drug-155095>

**EPIDEMIOLOGIA**

Források: <https://www.covidvisualizer.com/> és a WHO hivatalos honlapja: <https://www.who.int/emergencies/diseases/novel-coronavirus-2019>

A COVID-19 népességszámra gyakorolt hatása, bár egyénenként, a család és a környezet számára tragikus, és a politikumot lényegesen befolyásolja (nem annyira a tények, mint a dolgokról alkotott vélemény, benyomás alapján ítélünk) messze nem éri el a klasszikus nagy járványokat, mint a spanyolnátha (1917-1919) nem beszélve a középkor és a kora újkor hasonló endémiáiról. Ami a hazai helyzetet illeti (nyilván nem csak itthon érvényes) – de két fontos szempont van még. Az egyik, a stanford effektus: minden vuhani halottra tíz olyan beteg esett, aki bár a légszennyezés okozta tüdőbaja (zömmel COPD) miatt ezidő alatt halt volna meg, a radikálisan megjavult levegőminőség miatt elmaradt pulmonaris krízise okán életben maradt. A másik a kijárási korlátozás, a „social distancing” miatt minimálisra csökkent járműforgalom következtében a közúti balesetek halálozása vált elkerülhető veszteséggé (avoidable death). Tavaly itthon közlekedési balesetben 602-en haltak meg ( 150/ 3 hónap), zömük fiatal aktív korú. Légszennyezésünk: nem valószínű, hogy nagyon változtak volna az adatok, 2015- ben 14 630- haltak meg idő előtt a légszennyezés miatt idő előtt. (Talajközeli ózon: 530-an, nitrogén-dioxid 1300-an, nano-partikulák 12 800). <https://g7.hu/elet/20181031/kozel-15-ezer-magyar-halt-meg-a-szennyezett-levego-miatt/>

Olaszországban a COVID-19-ben elhunytak átlagéletkora 81 év körüli, 10%-uk 90 évesnél idősebb. A férfiak – akik a halottak 70%-át adják - 90% -a 70 év fölötti. 10 elhunyt közül 8 két vagy több az életkilátásokat eleve korlátozó súlyos idült betegségben szenvedett. (Szív- és érrendszer, cukorbaj, rák miatti kezelés). Egy százalék alatt van azok száma, akik a fertőzés előtt egészségesek voltak.

**SZERVEZÉS**

New Yorkba, a legérintettebb amerikai városba befutott az USA Haditengerészet Mercy osztályú kórházhajója a USNS COMFORT. Ezer ágyából 80 intensiv therapiás, teljes diagnosztikai vertikummal és 12 műtővel felszerelt egység, 1300 körüli személyzettel. Feladata – és ez számunkra is nagyon tanulságos – a nem COVID-19 betegek/sérültek ellátása, tehát a parti kórházak tehermentesítése, a profiltisztítás; azaz a járványkórházak eddigi vegyes terhelésének levétele. A COVID-19 mentességet, a belépők fedélzetre lépés előtti szűrését a bedside gyorstesztek teszik lehetővé. (NB: Hasonló hajóegység Rábán való megjelenése a közeljövőben sajnos nem várható. MFT)

**A VÍRUS KULTÚRMEDICINÁJA**

A biztonságos távolságról, a standard kulturális proxemikai tételekről (arab kultúra 30-50 cm, mediterrán 60-90cm, germán és mi, azaz mitteleurópa 100-130 cm, / északi és brit > 150 cm) és a fertőzési mintázatokról elég sok szó esik. Nem elég a firenzei polgármester Dario Nardella február elsejei „Ölelj át egy kínait” /„Hug a Chinese”/ sikeres előítélet oszlatásáról. <https://twitter.com/globaltimesnews/status/1224661041495212032>) A hazai testbeszéd, viselkedési trendekről, jövőről egy lenyűgözően okos nő, Görög Ibolya igazít el minket. Ez most nem szoros szakma – de hiszen a medicina egyik lényege épp az emberek közötti kapcsolat. (Akárcsak a vírusé is…sajnos)

<https://24.hu/kultura/2020/03/29/gorog-ibolya-koronavirus-jarvany-karanten-protokoll-puszi-kezfogas/>